Papersnake/gushiwen huggingface dataset:
张山人话旧联句二十八韵
江源（明代）

一别廿年馀，烦君问起居。疏慵甘弃置，陵厉半消除。

燕蓟传书数，山林奉劄疏。鹿门随去任，狗监借吹嘘。

旷日叨兰省，何心梦石渠。君方致尧舜，子特寄樵渔。

贤矣疑王霸，狂哉匪接舆。年华谢衰朽，日月惜居诸。

性懒惭陶侃，儿痴似阿舒。谠言真药石，经术乃菑畬。

忧国须怜贾，知非每愧蘧。上林羞献赋，光范不投书。

音耗母金玉，行藏任毁誉。飘零君别后，辛苦我生初。

旷达诗千首，英雄土一墟。酒杯乐贤圣，文字爱琼琚。

汗漫书慵寄，耽唫发懒梳。归栖惭倦鸟，闲散羡游鱼。

湖海双蓬鬓，乾坤一散樗。更怜新执法，仍忆旧传胪。

日下望京国，云边指故庐。晚塘号络纬，秋水落芙蕖。

慷慨歌铜斗，留连泛玉蛆。只愁尊已罄，不问认何如。

高兴长投牵，雄谈数起予。醉还招五柳，醒合起三闾。

舟子催鸣橹，奚奴促命车。相逢又相别，分手莫踟蹰。
寒食清明十首 其四
刘克庄（宋代）

唐朝知制诰，多付与诗人。岂有飞花句，虚为起草臣。
同赵校书题普救寺
杨巨源（唐代）

东门高处天，一望几悠然。白浪过城下，青山满寺前。

尘光分驿道，岚色到人烟。气象须文字，逢君大雅篇。
清渭八景·派溪钓隐
何子举（宋代）

派溪有水碧无瑕，结屋临溪钓隐家。
穉子敲针依柳树，扁舟罢钓泊芦花。
子陵辞汉千年远，尚父归周两鬓华。
只恐客星难障掩，一竿未足了生涯。
秋雨过徐尔常园再宿海曙楼三首
唐时升（明代）

晶晶波烟阔，阴阴竹树寒。
庖人扇鲑脯，小史箧衣冠。
欲别频为约，斯游岂意阑。
秋风吹早桂，未觉后期难。
蚁
刘克庄（宋代）

呼童扫蚁子，勿上法堂阶。
渠出卖厅角，云参妙喜来。
静女吟
孟郊（唐代）

艳女皆妒色，静女独检踪。任礼耻任妆，嫁德不嫁容。

君子易求聘，小人难自从。此志谁与谅，琴弦幽韵重。
园步杂兴
张镃（宋代）

园中荒秽渐平治，老子何妨鬓有丝。
从此五行无晦气，一閒成就万篇诗。
花心动 次周清真韵
吴湖帆（清代）

青琐窗前，花心动、凉蟾夜华如昼。诗思荡云，词赋餐霞，分许画屏人就。

可怜寻梦鸳鸯里，微风颤、新池波溜。只纤指、金徽未展，暗添眉绉。

莫是酣歌殢酒。深院卷帘中，粉香徐透。多媚自娇，似醉还醒，凤侣甚时能就。

近来体贴情何厚。开一笑、丁香樊口。春雨后。凝思被谁惹瘦。
戏题松树
皎然（唐代）

为爱松声听不足，每逢松树遂忘还。

翛然此外更何事，笑向闲云似我闲。
茶声
罗大经（宋代）

松风桧雨到来初，急引铜瓶离竹炉。
待得声闻俱寂后，一瓯春雪胜醍醐。
初发建安
陆游（宋代）

小雨初收云未归，吾行迨及晚秋时。
寒沙新雁无人问，露井残桐有客悲。
征袂拂霜晨唤马，驿窗剪烛夜题诗。
悠然且作寻山想，梦里功名莫自期。
晨起 其二
李彭（宋代）

澹澹故园月，晖晖垂屋星。阑夕伴客语，已复过我庭。

谁为旋其枢，未觉顾兔灵。要知本不动，莫作流转惊。
白丝行
弘历（清代）

陌桑已椹春蚕老，春蚕作茧圆且好。缫丝织帛代精工，忘却西陵夺天巧。

西陵岂识锦绣段，踵事增华吁可叹。世间万事率如兹，我亦因之悟文翰。

知我罪我皆春秋，权舆锦绣原马头。设使世人不尚帛，沸锅谁解白丝抽。

白丝蚕口之所吐，自缚自戕还自取。何如菜子出青虫，花间常见春驹舞。
哭午儿
李东阳（明代）

今日复何日，忽此涕泪垂。骨肉能几何，此泪来无时。

儿生不满晬，遂作终身期。若非天属缘，谁遣梦我罴。

忆汝初生质，冰华粲琼枝。箸力不及兄，清澈似过之。

严翁抚两孙，足慰二子思。婆携母复抱，传玩争欣嬉。

吾弟蚤沦没，后生者难追。分支继中绝，亦以存孤嫠。

孰谓既死身，不能庇一儿。空斋坐无语，一感百念随。

岂不达死生，我哀心独知。登堂慰颜色，已矣不复悲。

馀情或未释，昨夜梦在兹。
岁晚
陆游（宋代）

无穷世事浩难量，岁晚沉绵卧草堂。
短褐坼图移曲折，故书经蠹失偏傍。
卖刀拟买春耕犊，挟筴曾亡旧牧羊。
点检生涯还自笑，菜畦残叶带新霜。
长相思·燕成双
佚名（宋代）

燕成双。蝶成双。飞去飞来杨柳旁。问伊因底忙。绿纱窗。篆炉香。午梦惊回书满床。棋声春昼长。
秋夕
钱寓生（清代）

落日带平楚，空山暑气微。晚风生竹露，秋色上寒夜。

落魄频中酒，孤怀忆采薇。愁予正萧瑟，惟见白云飞。
玉漏迟 永康病中夜雨感怀
厉鹗（清代）

薄游成小倦。惊风梦雨，意长笺短。病与秋争，叶叶碧梧声颤。

湿鼓山城暗数，更穿入、溪云千片。灯晕剪。似曾认我，茂陵心眼。

少年不负吟边，几熨帛光阴，试香池馆。欢境消磨，尽付砌虫微叹。

客子关情药裹，觅何地、烟林疏散。怀正远。胥涛晓喧枫岸。
观嬴秦吟
邵雍（宋代）

轰轰七国正争筹，利害相磨未便休。
此至一雄心底定，其如四海血横流。
三千宾客方成梦，百二山河又变秋。
谩说罢侯能置守。赵高元不是封侯。
杨太尉后园假山
宋祁（宋代）

韬戟严中府，磓星写翠岑。
岚分一轩翠，云护半庭阴。
谷响迎壶柘，岩光射庑金。
时平非聚米，缓带恣幽寻。
泥行叹
方回（元代）

一彀十石弩，一吸三斗醋。
叵堪宁可耐，莫行烂泥路。
江皋一夜雨，田水纵横注。
深泥三尺余，浅泥没草屦。
大似叱犁耙，溅面涴袴。
今年命大乖，十事九谬误。
昨日湖口西，欲渡不得渡。
今日湖口东，一步成十步。
最念荷担夫，马上屡回顾。
我马亦虺隤，临危更多怖。
谁使汝为客，可叹不可怒。
丽人行
赵善扛（宋代）

桃叶山前宫漏迟，宫人傍辇持花枝。
君王喜凭绛仙立，殿脚争画双长眉。
欲抱琵琶弹出塞，结绮临春时事改。
井边忽见张丽华，忍听后庭歌一再。
新开湖诗 将废西园开南湖先谕老圃
蒲宗孟（宋代）

拟作南湖当北湖，劝教老圃罢耕锄。此间有景待垂钓，何处无田可种蔬。

长夏便应浮藻荇，高亭行看走龟鱼。秋风一棹荷花里，醉卧烟波欲自如。
呈薛博士
喻凫（唐代）

辛勤长在学，一室少曾开。时忆暮山寺，独登衰草台。

名期五字立，迹愧九年来。此意今聊写，还希君子哀。
秋夜次陈次卯韵
柯元楫（明代）

露重花梢滴有声，閒庭人静听残更。相思最怕楼头月，照入空床梦不成。
和孙廷平坦嵩山十首·古木阴
韩维（宋代）

山木以不材，故能遂拥肿。
阴成众人息，于世岂非用。
不用用已成，兹理古所重。
晓对
翁卷（宋代）

独对晓来晴，天过时景物清。
梅花分地落，井气隔帘生。
曾是吟招隐，何时遂耦耕。
萧疎头上发，已白二三茎。
送王明叟起秀州法掾
强至（宋代）

去去持丹笔，当官议是非。
壮心低仕路，恋涕湿亲衣。
汲浪樯乌急，吴霜稻蟹肥。
论文杯酒后，从此故人稀。
初入罗浮山径 其二
欧必元（明代）

登高聊骋望，磴道转逶迤。何石非三岛，无花不四时。

篆符分竹叶，仙鸟啄灵芝。倘问长生诀，应寻华子期。
大风
孔武仲（宋代）

昔游江湖上，厌看无限不测之高浪。
今栖尘土中，惯听掀天拔木之狂风。
风豪浪狠常相逐，我生此世宜厄穷。
浪头漫漫从海起，客舟摇战如枯苇。
回槔转尾入深湾，往往三分偷得一分睡。
岂如秋宜门东僦屋居，突兀前堂掌平地。
风从昆仑溟渤来，平头疾转数千里。
金锋相磨众鬼兵，介马争先万胡骑。
{左扌右上山下豆}抢震压尤右惊，千妖百怪悲号声。
我时安眠不觉躩然起，炉烟寂灭灯冥冥。
褰衣正欲走出户，户未开扃已吹仆。
闭门正欲避风来，风入衣襟不肯去。
天涯地角两茫茫，一身浑无逃遁处。
明朝检点窗户间，浮埃委积如丘山。
遥知九衢中，马走废往还。
我欲投书诉风伯，帝阍峨峨不可攀。
怒携干将绕四壁，空有壮气膨心肝。
颇疑猛虎啸林薄，惨淡阴威动寥郭。
又疑土伯夜与风神争，叱咤暗哑骋狞恶。
明当折简问巫阳，天上谁人司橐籥。
归沐
宋祁（宋代）

弥旬出沐道山头，僦庑萧萧避世游。
枉是胸中存垒块，可能皮里有阳秋。
驾车款段惭乡品，托乘鸱夷笑客愁。
曲突不黔宾坐冷，时闻庭雀一啁啾。
薛老峯
周朴（唐代）

薛老峯头三个字，
须知此与石齐生。
直叫截断苍苔色，
浮世人侪眼始明。
夹沟遇邑人问家信
杨士奇（明代）

闻道故乡来，辞家今远近。
恐有南京书，停舟试相问。
进贤道上老松奇古可喜去秋经从因命于空处补种今渐有生意
吴芾（宋代）

来时惟爱古松青，去日新松种已成。令尹若能终此意，清风着处会知名。
送许耀卿监丞同年赴静江倅四绝
范成大（宋代）

雁塔交亲比断金，故人岁晚更情深。
只今不隔同年面，想见青云异日心。
简吴山长
宋濂（明代）

先生天下士，鬓白渐将翁。
官卑遭俗骂，家破坐诗穷。
秋林崖荔雨，春浦鲤鱼风。
尽是相思处，如何学燕鸿。
题赵诚甫养恬轩
晁公溯（宋代）

本朝流泽长，后世多宗英。
故老称先生，往往如咸平。
及见后来秀，亦皆有典刑。
辟疆好清静，虽仕不近名。
每笑黄须儿，鞍马勤远征。
功成不过侯，弹雀良自轻。
养恬一室内，尤见避世情。
帝欲睦其族，赐禄恩甚荣。
不烦亲指呼，卧护铃下兵。
优游有余乐，轩窗亦虚明。
客来愿置醴，庶无忘穆生。
弋阳郑氏翠麓亭
李昴英（宋代）

管领寒溪揖怪峰，径穿钜竹绿阴浓。幽人去后无猿鹤，冷落亭台湿藓封。
金陵杂兴二百首
苏泂（宋代）

江风吹面雪漫漫，二月东风特地寒。
四十病身谁役汝，小车摇兀过长干。
浪淘沙（杨梅）
王观（宋代）

素手水晶盘。垒起仙丸。红绡剪碎却成团。逗得安排金粟遍，何似鸡冠。
味胜玉浆寒。只被宜酸。莫将荔子一般看。色淡香消僝僽损，才到长安。
水茶磨
释普济（宋代）

机轮转处水潺潺，机若停时水自闲。
末上一遭知落处，十分春色满人间。
题东光驿壁是刘侍御台绝命处
汤显祖（明代）

哀刘泣玉太淋漓，棋后何须更说棋。
闻道辽阳生窜日，无人敢作送行诗。
戏高侍御七首
段成式（唐代）

百媚城中一个人，紫罗垂手见精神。

青琴仙子长教示，自小来来号阿真。

七尺发犹三角梳，玳牛独驾长檐车。

曾城自有三青鸟，不要莲东双鲤鱼。

花恨红腰柳妒眉，东邻墙短不曾窥。

犹怜最小分瓜日，奈许迎春得藕时。

自等腰身尺六强，两重危鬓尽钗长。

欲熏罗荐嫌龙脑，须为寻求石叶香。

别起青楼作几层，斜阳幔卷鹿卢绳。

厌裁鱼子深红缬，泥觅蜻蜓浅碧绫。

诈嫌嚼贝磨衣钝，私带男钱压鬓低。

不独邯郸新嫁女，四枝鬟上插通犀。

可羡罗敷自有夫，愁中漫捋白髭须。

豹钱骢子能擎举，兼著连干许换无。
赵十有诗及高泉之行因思往年同游青岩
韩淲（宋代）

秋花满青岩，禅榻如昨日。举眼曾几何，岁月流电疾。

君其壮藻思，我已老蓬荜。谁云彼高泉，春晚又能出。

寺底读叶碑，祠前看周笔。夷犹慨以慷，缅邈咤而叱。

思君弟行役，应惜良会失。朋从淫液之，于我岂固必。

旁观徵逐间，往往诮游逸。相望一樽酒，朱弦理青瑟。

坠绪或可寻，陈迹安可诘。澒洞尘眯人，荣名真虮虱。
句
仇远（元代）

姓名不入六臣传，容貌堪传九老碑。
五十疋马图
沈周（明代）

沙树历历沙草荒，江上谁开刍牧场。马群所聚凡五十，饮秣而俯嘶而昂。

寐讹浴涉踶且骧，或乳或驻或轧疮。三纵五横不成行，若驓若𩥄青紫黄。

乌骓赤兔照夜白，连钱桃花斗文章。牝兮牡兮未可辩，亦莫可识驽与良。

相骨相肉俱已矣，老夫两眼徒茫茫。但爱各各无羁缰，自纵自得肥而駉。

肥哉肥哉空老死，未试何以知尔长。我知马亦待驾御，人马两得气始扬。

请看沟汗流血浆，争前欲逐左贤王。追风掣电一般走，五十之中当有彊。
题福严寺行者堂
张孝祥（宋代）

挥毫高山巅，馀墨走龙蛇。请收今夜雨，为汝洗袈裟。
偕友人剑潭品茶
林占梅（清代）

怪石嵚𡼋俯水涯，垂藤联络树参差。花梢山色含晴霭，雨后溪光漾暮霞。

半晌吟蝉添野趣，数声清笛出渔家。披襟赤足苔矶上，坐对沧浪共品茶。
东行阻风
徐孚远（明代）

拟将衰鬓寄东濛，频月东风不得东。身世何堪常作客，飘摇难禁屡书空。

携儿兼载黄牛妪，农作应追皂帽翁。稍待波平阳月后，一舫须放碧流中。
和贾员外戬见赠玉蕊花栽
徐铉（宋代）

琼瑶一簇带花来，便劚苍苔手自栽。

喜见唐昌旧颜色，为君判病酌金罍。
浪淘沙 秋日有怀王佩霞世妹
钱慧贞（清代）

握别未轻旬。回首销魂。知君绮阁懒香焚。赋得瑶篇来慰我，转触愁新。

梧叶落纷纷。风雨衡门。悲秋况是惜离群。今夜夜长应有梦，再话殷勤。
偃柏
李廌（宋代）

名园气虚阔，怪柏独凝偃。
高枝翳浮云，翻然志飘远。
赤松来何迟，黄鹤去未返。
苏武游虏庭，矜傲何蹇蹇。
朔风吹寒枝。日暮羊在坂。
乃疑高坚材，独得造化本。
萧萧古池上，不与凡木混。
伤春
张纲（宋代）

老来心事不禁春，风物相撩入眼新。苦索吟哦成底急，且休拘束任吾真。

有钱买酒须饶醉，无事看山莫厌频。忧国只今夔契在，应容衰疾伴樵人。
吕参政
岳珂（宋代）

发知己之私书，谓其自隐于齐年。彼云云者，使或人亦指以诡秘之迹，夫孰曰不然。

事君有义，本无党偏。当熙宁侧席以求贤，惜公之所芘赖，求诸人而不求诸天也。
棣华斋
李复（宋代）

真长世誉贤兄弟，棠棣名斋为学诗。
华厦何妨因旧址，春风不老是仙枝。
攀条渐见传芳远，和气先从近本知。
顾我凋零长吊影，感今徒益鬓如丝。
黄明经俊胤年九十三犹赴闱试诗以壮之
陈恭尹（清代）

七待春开便百年，少时朋辈几人全。犹为场屋诸生帽，已谢朝廷养士钱。

老脚登山无万仞，小书盈纸有千篇。知君定是鹰扬老，黄石黄公未足传。
耕图二十三首 其八 淤荫
胤禛（清代）

鸟鸣村陌静，春涨野桥低。已爱新秧好，旋看覆垄齐。

淤时争早作，课罢岂安栖。沾体兼涂足，忙忙日又西。
湘西行
赵汝燧（宋代）

吾尝诵麓山盘纡句，又尝诵深林玲珑诗。前有工部后吏部，拈出千古湘西奇。

扶藜游目逐萧爽，扪萝陟磴忘崄巇。杉桧摇空蛟虬舞，岭壑翳雾猿猱悲。

晨昏两钟递名刹，日月一坛老仙祠。摩干徘徊怜晋柏，剥苔俯仰认唐碑。

碧虚心照眼已阔，更上万仞层台危。楚涛左渺连七泽，蛮烟右涌迷九嶷。

学宫岧峣压胜槩，百泉曲折流方池。英才涵濡教育乐，风雩慨想莫春时。

登临殊未遍幽境，残阳木末坠红影。松阴夹道倒接䍦，不遣前诃杀风景。

小留一片潇湘亭，双鹭飞来妆秋屏。橘垂嫩颗匝洲青，芷纷柔叶飘岸馨。

冥搜枯肠浪著语，对人欲举不敢举。拍栏但吟工部吏部两大篇，水光山色俱欣然。
游龙华寺
徐若浑（宋代）

杖履曾为胜地游，朅来惊叹岁华周。上方重阁人如旧，修竹茂华山自秋。

尚想纵谈方外去，空馀妙墨壁间留。回头彭蠡湖边路，准拟东归一钓舟。
戏答张商老
贺铸（宋代）

扬子江头两信潮，送君西去木兰桡。
依依暮雨鸳鸯梦，嫋嫋春风豆蔻梢。
细字碧笺随雁到，小帘朱户抵天遥。
长安触绪牵情地，不特魂销骨亦销。
用前韵招蕃叟弟仍和蕃叟癸卯二绝
陈傅良（宋代）

功名还壮士，道术付诸儒。
但欲谋田□，扁舟下五湖。
贻里中同志
杜荀鹤（唐代）

乡里为儒者，唯君见我心。诗书常共读，雨雪亦相寻。

贫贱志气在，子孙交契深。古人犹晚达，况未鬓霜侵。
奉陪郑使君谔游太湖至洞庭山登上真观却望湖水
皎然（唐代）

郡斋得无事，放舟下南湖。湖中见仙邸，果与心赏俱。

不远风物变，忽如寰宇殊。背云视层崖，别是登蓬壶。

突兀盘水府，参差沓天衢。回瞻平芜尽，洪流豁中区。

气吞江山势，色净氛霭无。灵长习水德，胜势当地枢。

朝宗动归心，万里思鸿途。
题孙主簿真庆阁
释怀深（宋代）

黄卷展开共佛语，青山长对伴僧禅。一炉香尽文时过，浮世何人有此缘。
迎神
司空曙（唐代）

吉日兮临水，沐青兰兮白芷。假山鬼兮请东皇，

托灵均兮邀帝子。吹参差兮正苦。舞婆娑兮未已。

鸾旌圆盖望欲来，山雨霏霏江浪起。神既降兮我独知，

目成再拜为陈词。
如梦令
石孝友（宋代）

风猎乱香如扫。又是粉梅开了。庭户锁残寒，梦断池塘春草。情悄。情悄。帘外数声啼鸟。
点绛唇
赵希㑂（宋代）

又是年时，冷烟寒食梨花院。柳金拖线。一曲珠歌转。

翠碧雕梁，风软帘通燕。何须劝。酒豪诗健。逸韵今重见。
客来二首 其二
朱熹（宋代）

怅望君家岭上云，便携佳友去寻春。论诗剧饮无他意，未管残红落佩巾。
题利州道上江月轩
李曾伯（宋代）

何用朝朝夜夜钟，一拳打透彻虚空。
诗僧不见禅僧老，月自西沉江自东。
春日寄伯兄 其二
许传霈（清代）

烟花自古艳扬州，远道相思思不休。灯火两三凄客舍，潮头千万涌乡愁。

雄心兀兀金焦峙，壮志茫茫江海流。惟有一编堪寿世，遥知风雨护扁舟。
赠唐德舆通判
赵蕃（宋代）

忆昔中人全盛日，犹推巴蜀多人物。况今王气在东南，北望中人渺萧瑟。

先生隐居谈典坟，博士乃有垂世文。内前之行传未了，钩党已到白鹭群。

舍人父子自知己，红药翻残棠屡憩。逮公四世传以是，池上凤毛宜翙翙。

胡为一再才别乘，纵说翱翔岂其称。鸡群牛皂匪殽杂，玉水珠渊自辉映。

维公大父我曾祖，绍圣同年蒙主恩。我今流落不足论，附骥讵敢侪青云。

鄱阳别去今三岁，邂逅从公宁自意。几思著句道所以，笔力甚孱无好思。

今辰何以为公寿，四世斯文端不朽，匪蜀眉山还有否。
酬崔博士
杨巨源（唐代）

自知顽叟更何能，唯学雕虫谬见称。长被有情邀唱和，

近来无力更祗承。青松树杪三千鹤，白玉壶中一片冰。

今日为君书壁右，孤城莫怕世人憎。
观棋长吟
邵雍（宋代）

院静春深昼掩扉，竹间闲看客争棋。
搜罗神鬼聚胸臆，措臻山争入范围。
局合龙蛇成阵斗，劫残鸿雁破行飞；
杀多项羽坑秦卒，败剧符坚畏晋师。
座上戈铤尝击搏，面前冰炭旋更移；
死生共抵两家事，胜负都由一着时。
当路断无相假借，对人须且强推辞；
腹心受害诚堪惧，唇齿生忧尚可医；
善用中伤为得策，阴行狡狯谓知机。
请观今日长安道，易地何尝不有之？
正乐府十篇。诮虚器
皮日休（唐代）

襄阳作髹器，中有库露真。持以遗北虏，绐云生有神。

每岁走其使，所费如云屯。吾闻古圣王，修德来远人。

未闻作巧诈，用欺禽兽君。吾道尚如此，戎心安足云。

如何汉宣帝，却得呼韩臣。
和杨褒雨中见寄二首 其二
刘敞（宋代）

明暗变窗色，萧骚翻树声。闭门无所诣，高枕有馀清。

枥马正局迹，韝鹰多远情。分明动秋兴，似欲恼潘生。
梅花集句 其一九二
李龏（金朝）

野渡人初过，人悲花自闲。歌声随绿水，春满杏花山。
广福寺
陈岩（宋代）

五百年来贝叶光，劫灰难泯壁中藏。
山僧要广人间福，长日工夫一炷香。
呈公择二首
赵蕃（宋代）

背郭才数里，深林溪四环。
精庐于此建，寓舍即其间。
我已成栖遁，君能数往还。
故知交义厚，不与世情关。
送密秀才吏部驳放后归蜀，应崔大理序
权德舆（唐代）

蜀国本多士，雄文似相如。之子西南秀，名在贤能书。

薄禄且未及，故山念归欤。迢迢三千里，返驾一羸车。

玉垒长路尽，锦江春物馀。此行无愠色，知尔恋林庐。
见张明府
释绍嵩（宋代）

宏博自居韩柳前，素王妙道况亲传。
圣朝未有徐州相，莫读当时归去篇。
汉阳萧仲子参知山亭清话
袁宏道（明代）

平平数点岫，大水发妖倩。鳞鳞万室瓦，以山增奇艳。

檐际织波万，盌里落霞片。风樯对岸出，人影隔江见。

是日云态繁，薄阴与晴战。漏光缬水花，净眼生微眴。

三山五湖舫，只此大江面。几人厉霜刀，割尽闲尘罥。

无发可留青，何绳堪系电。为问橘皮仙，江渚几回变。
渝江绿阴亭九日燕集
戴复古（宋代）

九日江亭上，谁怜老孟嘉。
要人看白发，不用整乌纱。
寄兴题桐叶，长歌醉菊花。
归心徒自苦，犹在楚天涯。
三月二十日儿辈出谒孤坐北窗
陆游（宋代）

园林春已空，陂港雨新足，泥深黄犊健，桑老紫椹熟。
丰年逋负少，村社餍酒肉，微风吹醉醒，起和饭牛曲。
雨二首
赵蕃（宋代）

得雨天忽秋，起我凄其悲。
凄其亦何悲，岁晏霜雪期。
壮志久已谢，白发来及时。
絺绤与裘褐，弃置复营为。
送魏倅
王炎（宋代）

俗士不闻道，利欲熏其心。
阳浮外酬酢，中有机阱深。
宛陵有君外，殊不同今人。
矫矫鹓鹭姿，入俗不受尘。
挹这淡于水，即之暖如春。
笔端奏金石，妙处无新陈。
念我久顿挫，晚岁乘朱轮。
烹鲜易以扰，御黠难使驯。
赖有贤贰车，一心同抚循。
遂于吏事外，拂拭绿绮琴。
为我肯属耳，领会山水音。
持此定交契，愈久情愈亲。
东风二月初，梅花照溪津。
语别一杯酒，莫辞十分斟。
聚散亦常事，岂必含酸辛。
重念发种种，不禁忧患侵。
君今入观阙，我亦返山林。
行藏异涂辙，可日再盍簪。
所蕴勿卷怀，朝廷须世臣。
感怀
崔一鸣（明代）

明月皎寒夜，徘徊启南扉。严霜被中野，白露繁沾衣。

淅沥林中叶，飘飖辞故枝。仳离自多感，况复岁月违。

瞻望怀所思，明星灿垂帏。掩袂翻自误，被褐当谁知。

兰桂有移植，动摇发危机。好我亮无斁，携手同车归。
次韵马循道游长安东池诗
李若水（宋代）

诗老逢人细细夸，一溪春色定能佳。
东风无意秀芳草，野鸟不言衔落花。
拍拍浓愁浑似酒，悠悠短梦不禁茶。
接罗倒著归来晚，千古风流继习家。
寄青州田龙图况
文彦博（宋代）

东秦假手裁经岁，偃息山斋兴味长。怪石罅中栽薜荔，碧梧阴里种麻黄。

吟牵翠蔓秋烟润，醉撷纤英晓露凉。内省非才寡遗爱，争教所憩似甘棠。
大观亭
张娄（清代）

杰阁涵虚万里秋，江山元气共沈浮。天低星斗当窗落，地坼云涛入槛流。

烟外人声朝暮市，日边鸟影往来舟。故园回首西风急，缥缈孤城画角愁。
饯行省郎中王君祥
王义山（宋代）

以儒饰吏号通材，忽报曹装打叠回。
个样归舟惟载月，若为送客只将梅。
云凝春树何堪别，昼永甘棠待再来。
无限依依怀渭水，揽衣不寝夜徘徊。
颂古五首
释守仁（宋代）

锯解秤锤，油煎石磉。
两手擎来，有功者赏。
过陈仲卿明经
彭泰来（清代）

通天上表沈初明，怀刺生毛祢正平。万里客游何所遇，五年回首若为情。

幽燕气老新诗在，湖海才多百感生。独愧飘零东阁士，齿牙犹有汉公卿。
寄存道
陈理（元代）

燕子西飞东伯劳，苍茫云树海天高。不知何处相逢日，对饮流霞和楚骚。
题西太一宫壁二首
王安石（宋代）

草色浮云漠漠，树阴落日潭潭。
三十六陂流水，白头想见江南。
黄龙三关
释慧开（宋代）

人人有个生缘，各各透彻机先。
那咤析骨还父，五祖岂藉爷缘。
信陵亭行赠张幕史
卢楠（明代）

昔闻贵公子，乃是信陵君。剑气连秋水，英风迈长云。

堂中爱养三千士，玉袍珠履何缤纷。信陵一去几千载，堂中今无一人在。

空馀城里信陵亭，日见黄河走东海。信陵亭右送飞鸿，豪士者谁张长公。

虬髯潇洒眼如电，论吐何啻垂天虹。身骑宛马铁花骢，霜蹄决裂耳生风。

四顾已无南海尉，一心要灭黑山戎。朝发夷梁津，暮宿黎阳渚。

轩盖狭广路，翩翩皆龙举。春风澹荡吹罗帷，宛如渌水莲花池。

异代风流今有此，若问信陵那可知。
和董令升舍人
王之道（宋代）

雨余沙路润无泥，潋滟溪流与岸齐。
苒苒年华催我老，酣酣春意得人迷。
联珠便觉新诗富，浮玉还听雅唱低。
杨柳缓摇阴正午，谁家篱落一声鸡。
咸阳览古
沈佺期（唐代）

咸阳秦帝居，千载坐盈虚。版筑林光尽，坛场霤听疏。

野桥疑望日，山火类焚书。唯有骊峰在，空闻厚葬馀。
秋蕊香·七夕
吴文英（宋代）

懒浴新凉睡早。雪靥酒红微笑。倚楼起把绣针小。月冷波光梦觉。
怕闻井叶西风到。恨多少。粉河不语堕秋晓。云雨人间未了。
舟泊章门寄题万茂先溉园
黎遂球（明代）

老鹤如童直短垣，长时花落满苔痕。杯间耳热犹看剑，竹下衫寒独掩门。

每共孤云过药涧，忽回狂啸落烟村。傍人已识南阳业，吾道还推抱膝尊。
句
黄曦（宋代）

春风桃李凤翔台。
乙巳清明游青阳峡
段克己（金朝）

东山气象太猛悍，万马骎骎来楚甸。中分不肯割鸿沟，锻砺戈矛期一战。

西山折北如西汉，独馀绛灌奔而殿。谁为刘项决雌雄，赖有韩彭力相援。

卢沟直下两山合，泯泯暗流通一线。突为瀑布出山口，流沫成轮浪成漩。

前逾百步落石瓮，黛蓄膏渟那敢眄。沈沈南去若白虹，为屿为泜互隐现。

凿开混沌几千秋，世俗虽见如不见。今人谁有笔如椽，为写佳名传㝢县。

人閒佳节重清明，呼儿折简招诸彦。一生能著几两屐，佳处每欲经行遍。

山灵著意劝人游，吞吐烟霞生万变。山阿玉女跪焚香，岩畔仙人一笑倩。

居者俨若帝王尊，剑佩雍容侍开宴。植者磊落如钜人，聚立广庭议封禅。

拱者矫矫如勇夫，执戈夹戺著綦弁。平滩浅濑乍可揭，溪路曲折随峰转。

葛屦偏宜苔藓滑，行襟时被蔷薇罥。当面烟岚舞翠蛟，出岫閒云飘素练。

群行不复事拘检，眼正明时脚还倦。班荆共坐溪上石，粔籹浊醪具时馔。

良辰无奈夕阳催，羽觞正要清歌荐。醒心况复有寒泉，玉池遄返成三咽。

三分春色二分休，风外飞花时一片。古人行乐欲及时，半百之年犹掣电。

唯有爱山缘未断，梦寐孱颜添健羡。一穷到骨不自治，虚负胸中书万卷。

漫向山林老却人，生来不识荆州面。肝胆槎枒须酒浇，顾我非狂亦非狷。

纷纷世无真是非，弃置从渠若秋扇。归来新月偃林梢，寂寞衡门掩深院。
舞曲歌辞。白鸠辞
李白（唐代）

铿鸣钟，考朗鼓。歌白鸠，引拂舞。白鸠之白谁与邻，

霜衣雪襟诚可珍。含哺七子能平均。食不咽，性安驯。

首农政，鸣阳春。天子刻玉杖，镂形赐耆人。

白鹭亦白非纯真，外洁其色心匪仁。阙五德，无司晨，

胡为啄我葭下之紫鳞。鹰鹯雕鹗，贪而好杀。

凤凰虽大圣，不愿以为臣。
太学建讲殿割王第西偏营置
宋祁（宋代）

王家赐第曾开府，天子营宫此嚮儒。
坏壁有经还阙里，废台无鹿叹姑苏。
泉疑自湧供池溜，柱欲飞来荷栋桴。
献岁成工观盛礼，愿陪希瑟趁风雩。
题元朗水亭
道敷（明代）

微径树边入，亭偏池水涯。
即能钟野趣，兼亦占鸥沙。
晚色湖生月，秋香荇作花。
竹扉分夜火，只与钓鱼艖。
与郑时敏登楼把酒书二绝 其二
王十朋（宋代）

登楼能赋非王粲，沽酒忘形有郑虔。千里相从文字饮，不辞费尽杖头钱。
临江仙·曲巷斜街信马
陈师道（宋代）

曲巷斜街信马，小桥流水谁家。浅衫深袖倚门斜。只缘些子意，消得百般夸。粉面初生明月，酒容欲退朝霞。春风还解染霜华。肯持鸳绮被，来伴杜家花。
春怀六首怀方侯也 其四
孙绪（明代）

鲁薮有祥麟，岐山有鸣凤。郊原头角殊，云霄文彩羾。

嗟彼希世姿，天府远莫贡。空咏卷阿篇，宜发宣尼恸。

此意当谁语，思君坐成梦。
秋日与友生言别
李咸用（唐代）

利名心未已，离别恨难休。为个文儒业，致多岐路愁。

数花篱菊晚，片叶井梧秋。又决出门计，一尊期少留。
雪声
王铚（宋代）

飞满前村夜不知，凭风声与静相宜。
银釭志士诗成后，玉枕佳人梦觉诗。
乍听打窗投米急，想同糁径落梅迟。
孤舟曾向江湖宿，清入寒芦韵更奇。
曹掌公达夫彝士昆季醉归堕水戏以此简
周筼（明代）

《蒹葭》白露早为霜，乘醉归来兴益狂。贺监偶然眠水底，《来风》宛尔在中央。

浴沂此日休相笑，觞洛先时去不祥。灵运只今佳句在，多缘春草近池塘。
东庄逸兴卷为衍圣孔公弘泰题
程敏政（明代）

一庄遥在杏坛东，胜地相传鲁泮宫。鱼鹿性贪林壑美，楼台清出市尘空。

携壶客访看花处，步屧诗成问稼中。蔬水解忘人爵贵，舞雩千古自春风。
候夜行师七唱 其七
陈元光（唐代）

黄昏候夜到更阑，爆竺惊闻把剑看。士友同仇裘共敝，丈夫努力饭加餐。

星移物换鬓花白，月落参横烛泪乾。怨女鸾孤来绕枕，征夫马健不离鞍。

量弘宇宙无遗壤，令肃风霆欲裂山。义重同胞堪搏虎，身轻战甲不号寒。

灰飞葭管阳初复，拍落梅花歌示残。歌啸未残胡虏却，东南取道夕长安。
次韵之南读彦光诗有作
谢薖（宋代）

君家父子俱能诗，天遣俶鸟鸣春时。文穷抵掌定不免，齐竽不学君何疑。

平生说诗喙三尺，只今蹇吃成期期。愿君高处古无上，抑以自惊无邪思。
感古十首
胡仲弓（宋代）

商君金徙木，赵高鹿为马。
徒欲取民信，疑心随解瓦。
罔民适自取，何以刑天下。
四维已灭亡，命脉存已寡。
焚书火咸阳，斯言信非假。
缅刀歌
赵金鉴（清代）

金精铜液刃雪色，宝刀铸自缅甸国。赤发野人出塞献，欧冶风胡目未识。

百炼钢化绕指柔，胁血曾渍老蛟虬。电影一闪沈云裂，国士手中三尺铁。
咏湖上新柳
李奎（宋代）

依依弱柳不胜春，袅袅垂条向水滨。
奈可轻盈愁少妇，岂堪攀折赠离人。
烟消翡翠眠初起，风折鸦黄舞乍新。
犹喜芳心未成絮，肯将眉黛向人颦。
偈颂二十一首
释普宁（宋代）

夜夜明星现，时时两眼开。
如休腊月八，特地叹奇哉。
引得随邪逐恶者，至今一味狗来腮。
满江红（再和）
吴潜（宋代）

聊把芳尊，殷勤劝、斜阳休坠。吾老矣，难从仙客，采丹丘李。且趁老光一百五，园林尚有残红缀。更忉忉、百舌对般春，声能美。

鸾钗绊，游丝细。鸳袖惹，香尘腻。想吴姬越女，踏青才尔。争似江南樗枥社，俚歌声拂行云里。又枝头、梅子正酸时，莺知未。
南阳道中
梁继善（明代）

作客已堪怜，春光复眼前。陇头浮麦浪，堤上散榆钱。

旅况鹃声出，乡心马首悬。苍林如可度，吾欲问归船。
河中使君修撰陆公挽辞三首
王安石（宋代）

文采机云後，知名实妙年。
银钩工壮丽，金薤富清妍。
批凤多新贵，凭熊数外迁。
空令猗氏监，遗爱有良田。
山间南圃海棠花开
韩淲（宋代）

舍前舍后海棠红，碧轩宛宛连霞宫。浮光弄景虽带雨，睡思醉貌空临风。

雷轻雾暗时过前，无处告诉杜老颠。溪山深密春昼寂，花扑一涧飞来泉。
点绛唇
刘一止（宋代）

云鬓分行，照人明艳新妆就。御香窗牖。细酌鹅儿酒。

铁拨昆鸟弦，一试春风手。龙仙奏。绛霄声透。不许人间有。
古意
马世俊（明代）

紫塞三千里，征夫去不还。帘前新月上，似为寄刀镮。
道傍妇
邹浩（宋代）

长插双钗低系裙，手持青伞步如云。忽然退傍芭蕉立，元是前头逢伯君。
辛未春月由温州至处州道上杂咏 其三
郭式昌（清代）

石门洞口白云封，飞瀑千寻挂碧峰。空羡诗人谢康乐，浣纱二女几时逢。
再和
吴芾（宋代）

举世争披乐广天，得联契好岂徒然。
少留接武游麟阁，晚更先期到鹿田。
此日莫登扬子宅，何时能泛剡溪船。
傥容一夜陪清话，胜把陈编读十年。
吟诗
姜特立（宋代）

平生性僻爱吟诗，驱使风光如使儿。
纵横妙用无凝滞，问著机缄自不知。
挽吕东莱先生
陈孔硕（宋代）

北望非吾土，南来独此翁。
孔颜当日意，杞宋百年风。
与物阳春阔，随形镜影空。
吾侪竟何罪，斯道合成穷。
某伏蒙丈人佥判出示尝与侍郎郑公浅沙泉唱酬诗轴率尔次韵
李吕（宋代）

在昔绍圣初，群英萃朝绅。道乡鼓谏舌，劲气排天阍。

雷霆固难犯，鹓鹭皆丧神。独一黄右辖，从容为奏陈。

主圣臣则直，攀槛古所闻。龙颜为稍霁，投荒贷斧斤。

公亦坐此去，剖符漫朱轮。斯人下世久，蔼然播清芬。

袁盎当汉代，引却慎夫人。用舍虽异致，万世嫡庶分。

向使李绩辈，将顺恨无门。但谓此家事，一言陷其君。

陆贽得罪唐，不测几陨身。阳城以死争，久之理颇伸。

不如汉汲黯，同朝有公孙。约议寻即背，巧辞间其臣。

于惟我圣宋，涵养士气振。世代有忠鲠，汉唐何足云。

且如唐子方，指摘椒房亲。继论灯笼锦，将贬岭外春。

君谟立殿坳，开救蒙宽恩。宛陵风雅手，长篇纪咏存。

嗟嗟此邹黄，袁阳略同群。近则唐与蔡，辈出有弟昆。

赤心要无负，肯受富贵吞。鄙哉贱丈夫，肉食苟朝昏。

倾危不遑恤，是非谁与论。前史岂不载，开卷徒沾巾。

伏读珠玉书，飘飘若凌云。遐追古作者，宁让圣俞文。

顾我亦何人，濡毫来效颦。二贤迹益显，馀波激后尘。
临顿里十首 其四
高启（明代）

自少图名意，谁言世不知。僧求开寺记，客送买山资。

细雨鱼生子，斜阳燕哺儿。平生无事迫，心苦为寻诗。
送春歌
赵公豫（宋代）

时光如箭递相催，三春竟过夏方来。红英渐落幽三径，绿叶初肥映翠苔。

太息劳生同若梦，四十年华轻断送。譬如朝露最伤情，且趁年光免嘲弄。

阳和布泽满丘墟，黄鸟声啼自卷舒。闻声自可娱清昼，何必嗟嘘向敝庐。

独念须眉惊渐老，事业无成悲潦倒。旷志深沉似碧潭，孤情磊落如芳草。

惜春还作送春游，片刻风光未易酬。妙绪清言成韵会，飞觞举盏涤离愁。

良会弗长随往迹，转盼须臾即宿昔。古人秉烛非清狂，吾辈好把时光惜。
秋夜
张祖继（清代）

向晚柴门闭，小村新卜居。消磨秋夜永，涉猎古人书。

照案镫光冷，横帏菊影疏。来朝先众起，带露采园疏。
山行乡友遗五言
卫宗武（宋代）

一雨如膏沐，秋山为我容。
谁云乏神秀，遐想犹岱宗。
绝无喜仅有，畴列兹群峰。
缭绕若仙城，花但无芙蓉。
幽香含桂菊，积翠浮杉松。
生平嗜林谷，不厌来辙重。
几蹑灵运屐，屡扶张骞筇。
鹭朋与鸥侣，足为谈笑供。
折简不可招，欠致人中龙。
毫端具造化，物象工陶鎔。
吟思方渊渟，风挠鸣淙淙。
佳章忽在前，撩动此兴浓。
君胡倦一出，嘲咏乃不傭。
且勤远致馈，与客叨飧饔。
玉楼春 其一
张先（宋代）

人意共怜花月满。花好月圆人又散。欢情去逐远云空，往事过如幽梦断。
草树争春红影乱。一唱鸡声千万怨。任教迟日更添长，能得几时抬眼看。
和君实病中子骏招不至
范纯仁（宋代）

君子固无患，虽有亦何病。公偶无妄疾，居养仁者静。

怀贤本心服，非由誉望盛。庶以德义风，化此愚蒙性。

欣陪杖屦游，晨夕不为并。暂阻如三秋，斯言犹未称。

屡诇期勿药，敢怠走门径。
点绛唇·翠柏丹崖
郭章（宋代）

翠柏丹崖，碧云深锁神仙府。势盘龙虎。楼观雄中土。我欲停时，盘恐斜阳暮。黄尘路。客怀良苦。满目西山雨。
跋李少裴修禊序
楼钥（宋代）

兰亭修禊就和中，群贤高会俱雍容。
右军作序亦寓耳，藁草乃致传无穷。
自言疑若有神助，他日屡书终不同。
历代传宝在秘府，尤其甚者唐太宗。
当时搜取极心力，模本一一攽群公。
惟此真迹最奇绝，萧梁开皇有遗踪。
亲御奎文赐元嘉，龙蟠凤翥何其工。
辩才所取秘昭陵，此本一洗凡马空。
崔家兄弟列清要，诲子况复称龟龙。
图书四部资校雠，当时尚有贞观风。
自云此为最善本，冰御臣液题甚恭。
李王深得拨镫法，笔力绝劲雄江东。
右军以来皆妙笔，名胜异代如相从。
病余扶惫行扫松，李君携来为发蒙。
平生多看旧墨本，一见使我开心胸。
摩挲叹息不自己，至宝盍入明光宫。
隐居怀宝正不恶，异气或能牛斗冲。
，叩门有客勿倾倒，
恐有御史来乘骢。
饯孟运判寺簿赴京三首
岳珂（宋代）

温纯如玉绝纤瑕，惊坐何人指孟嘉。
策马殿军劳不伐，舍鱼取义理无差。
读碑襄水真为谷，守垒房陵忍雇家。
乡国不妨动归兴，天津八月却随楂。
人日有雪竹间种兰
王十朋（宋代）

人日又飞雪，竹林仍种兰。阳浮屑琼玖，风泛馥檀栾。

花点黄金胜，丛依碧玉竿。世间桃李眼，肯向此中看。
河曲避暑
薛蕙（明代）

水曲楼台多景地，坐中名胜列仙儒。茂林脩竹非人世，清簟疏帘似画图。

素柰味甘宜冻醴，红蕖香酷掩熏垆。秪言习气浑消尽，依旧呻吟据槁梧。
张阁学挽词
王十朋（宋代）

南渡已三纪，衣冠今几存。伤心失遗老，回首慨中原。

去国权臣力，全躯圣主恩。致君尧舜术，妙意托空言。
濯缨亭
陈庚生（宋代）

谁引沧洲客，行歌到此亭。
萦回一水碧，巉绝两峰青。
小雨吹行舰，疏梅度远汀。
我无缨可濯，华发任星星。
千顷山
吴珩（宋代）

松桧阴中六月清，异花灵草不知名。
路从琼液山前过，人在水晶宫上行。
千尺翠岚分月色，一轩寒籁动潮声。
登临不厌跻攀峻，今看云从舄下生。
乳燕飞 五月八日诸子过集听松书屋和东坡韵
吴绮（清代）

老树阴连屋。映朱栏，碧池新涨，燕教雏浴。柳外屐声来胜侣，善赋都如宋玉。

试笋香、漫煎黄熟。席上檐花清影乱，看银蟾、正照屏山曲。

可此际，生无竹。

画罗衫子黄金簇。向樽前、回眸一笑，顿忘羁独。自分樊川甘薄幸，礼岂能为我束。

正恨是、春阴成绿。况有何堪今白发，把当年、公瑾离愁触。

歌罢也，梁尘簌。
蚤发鲁桥
张翥（元代）

路滑雨初歇，山昏云不开。看镫野店近，闻铎贾车来。

马饱力方健，蛬寒声易哀。偶逢南去使，早早附书回。
葛仙茗园
胡融（宋代）

绝巘匿精庐，苍烟路孤迥。
草秀仙翁园，春风坼幽茗。
野僧四五人，脑绀瞳子炯。
携壶汲飞瀑，呼我烹石鼎。
风涛泻江滩，松籁起林领。
七椀鏖郝源，一水斗双井。
我虽冠屦缚，心乐只园静。
濯足卧禅扃，幽梦堕蒙顶。
贺陈握卿葭月举第五子
章采（宋代）

石麒头角露峥嵘，宝志摩来分外精。珠璧一阳逢会合，地天两数大生成。

谢兰漫擅当年宝，窦桂还开此日荣。太史占星遥望气，德辉今已聚江城。
题秦州城
许棠（唐代）

圣泽滋遐徼，河堤四向通。大荒收虏帐，遗土复秦风。

乱烧迷归路，遥山似梦中。此时怀感切，极目思无穷。
绮霞峰
陈岩（宋代）

欲识晴岚熊度奇，直须待到夕阳时。
回光倒影山如染，状出余霞散绮诗。
寄临川亲旧十首意到辄书不复次序 其二
吕本中（宋代）

少小交游不乏贤，二三豪杰聚临川。自从老大飘零尽，独有残诗数百篇。
三昧诸颂
释印肃（宋代）

无根树子，混盳非出入。
头尾应皆急，妙了过这边，
渡海何曾湿。
题陈先生华山高卧图
谢薖（宋代）

落叶开花秋复春，睡中荣悴岂关身。那知五起鸡三唱，亦有寒窗不寐人。
黎厅相并栽柏生意可喜
李石（宋代）

一级寒阶不尽登，齐腰立雪我何能。
庭前柏树君知否，便是西来两代僧。
堪笑
方岳（宋代）

堪笑平原血溅衣，但知忠义未知机。
命悬鬼貌千秋事，年及悬车自不归。
晚寒炽炭
杨万里（宋代）

老子平生不附炎，雪间炉炭晚间添。
红光乱拆银花碎，翠焰双间柳叶尖。
爱惜麒麟牢禁手，驱除盐絮密垂帘。
急分一炬牵船底，岸上霜风正似鎌。
炊熟日有怆松楸
巩丰（宋代）

小楼吹断玉笙哀，春半余寒去复来。
五岁不浇坟上土，望江心折刺桐开。
题和靖祠
陈杰（宋代）

欲将心事梅边说，放鹤经年去不还。
寒日碧云无限意，却成喑哑对湖山。
正月元旦陪车驾蒋山寺祠佛夜归追赋二绝 其一
刘崧（元代）

内官飞骑入松林，寺里华钟吼法音。五百高僧齐上殿，红袈裟里间泥金。
向居卿所藏灵壁石歌
饶节（宋代）

灵壁之石妙天下，奇姿异质穷变化。时时好事获寸尺，谷量牛马未当价。

耐官丞相三代孙，风流似是典刑存。心胸本无纨裤气，诗书渐洗膏粱昏。

迩来得石不盈尺，依稀尚带莓苔迹。气象中含万仞悬，秀润仍分千里碧。

大江之南千万山，终日思归行路难。坐中一见此真骨，心折当年雨后天。

君不见黄金白璧骄侈本，大官厚禄方安稳。少年趣驾迅如电，我欲追之堕车蹇。

年来老大计转拙，一丘一壑兴不浅。傥君他日弃前鱼，南窗坐对庐山远。
送京学危提举奉旨代祀文公祠墓加封齐国公
蓝智（明代）

圣主崇文礼大贤，儒臣持节过林泉。太公旧履山河在，宣父遗经日月悬。

玉瓒晓分仙掌露，石门晴散御炉烟。清朝盛典于今见，勒石名山颂万年。
洞庭秋月
黎扩（明代）

湖上清秋夜，扁舟泛碧波。
紫箫吹不断，无奈月明何。
太公孔子
方回（元代）

禔身涉世谩多忧，运去时来不自由。
孔子三千难变鲁，太公八十尚兴周。
星辰岁久常差度，江海潮生会倒流。
万有盈亏理如是，可须悭作醉乡游。
遣兴
陆游（宋代）

老子痴顽惯转蓬，残年懒复问穷通。赦书虽未除诗债，盟府犹当策酒功。

桐岭市回人踏月，柘冈月落鸟呼风。浮生触处无真实，岂独南柯是梦中。
颂秋浦先生
罗源民（宋代）

十里清溪流活水，连村绿稼有甘霖。罗村野叟千秋史，秋浦先生一片心。
和渭北刘大夫借便秋遮虏，寄朝中亲友
白居易（唐代）

巨镇为邦屏，全材作国桢。韬钤汉上将，文墨鲁诸生。

豹虎关西汉，金汤渭北城。宠深初受棨，威重正扬兵。

阵占山河布，军谙水草行。夏苗侵虎落，宵遁失蕃营。

云队攒戈戟，风行卷旆旌。堠空烽火灭，气胜鼓鼙鸣。

胡马辞南牧，周师罢北征。回头问天下，何处有欃枪。
吴门怀古
大遂（明代）

尚想黄池倚霸功，归来万乘一身空。越妃便泛五湖去，吴国长沦废沼中。

台草诉人春黛绿，洲花怨水暮愁红。深情悭是盈亏月，不异当时照六宫。
集句七言绝句诗 其八
孙蕡（明代）

欲写愁肠愧不才，依稀犹记妙高台。问馀别恨知多少，巴蜀雪消春水来。
丁亥元旦示徒
成鹫（清代）

生恨不生空劫边，亲见藏海生红莲。此身岂有八万四千岁，过现当来在眼前。

半生枉学道，问著总茫然。学道不学儒，学道不学仙。

学道不学律，学道不学禅。学道不学魔与外，学道不学圣与贤。

止学自家真面目，娘胎透脱金刚圈。也不参究，也不攀缘。

也不入保社，也不赴经筵。一口无底钵，一个破蒲团。

尽人与我皆有分，饥来吃饭困来眠。此是新年新佛法，珍重逢人莫浪传。
买陂塘 自题《双溪词》
陈步墀（清代）

黯冥濛、满楼风雨。问谁来吊今古。故家燕子知何在，又值落花春暮。

心漫苦。正如梦如烟，缭乱衷情絮。填词觅句。借几个金铃，数声玉笛，哀断江头路。

天涯远，孰是骚坛盟主。萧刘应算同侣。当年香粉依然好，吟到白头宫女。

閒坐处。定怨绿啼红，会说玄宗去。人间莫住。便一卷泠泠，还须自爱，野鹤孤云趣。
都中杂兴之一
章在兹（清代）

入洛诚多事，游梁亦已频。半生欢结客，一刺肯依人。

不遇钟期听，何惭原宪贫。倚闾终日望，只是负慈亲。
秋怀十首以竹药闭深院琴樽开小轩为韵
陆游（宋代）

今日天微寒，处处菊花开。
永怀杜拾遗，抱病起登台。
古路逢僧过，湿云闻雁来。
我亦秋风客，诗成有余哀。
蜀先主庙古柏
裴士禹（宋代）

武侯翊汉嗣，始欲大神器。天命固有常，云雷极屯否。

流星坠武帐，万卒摧锐气。孤负卧龙心，三顾君臣意。

庙貌今寂寥，握节空垂泪。兴废事徒然，无以穷往志。

陵前古柏树，千丈起平地。根大压巨鳌，心虚藏野燧。

风动虬龙枝，雷雨随声至。疑是虚空间，神明专拥庇。

不尔千万年，突兀无枯瘁。观柏又惨然，念侯功业炽。

功业亘无穷，与柏共苍翠。
玉溪归逢外甥李相如汴中
晁补之（宋代）

蛮乡俟天形，畏蠚复惮暑。
梦甥来万里，竹响风动宇。
如今真似梦，相对别恨吐。
平生窘执辔，白面力如虎。
谁令斗指日，江使堕渔罟。
桃僵李为仆，遗佩满江渚。
常忧抱石死，无复脚踏土。
哪知徼时愿，起废遇明主。
旷调已远迹，未用矜杜举。
但忧世议隘，亡弓不亡楚。
吾甥学孔子，况乃父母鲁。
如闻四门闢，未信遡洄沮。
上书闵魃旱，膏以神灵雨。
北海自有人，高丘岂无女。
尔壮观尔能，吾归固吾所。
期甥二儿上，馀子不足数。
何以喻我心，酌此湘吴醑。
走笔次韵黄观复学士二首
苏泂（宋代）

自叹冯唐老，那堪李广奇。
岁寒斯可矣，吾道竟何为。
丽日明桃叶，清风近竹枝。
天机乃人事，到底孰成亏。
己酉岁九月九日
陶渊明（魏晋）

靡靡秋已夕，凄凄风露交。
蔓草不复荣，园木空自凋。
清气澄余滓，杳然天界高。
哀蝉无留响，丛雁鸣云霄。
万化相寻绎，人生岂不劳？
从古皆有没，念之中心焦。
何以称我情？浊酒且自陶。
千载非所知，聊以永今朝。
送子通司法这官括苍
曹彦约（宋代）

议礼蠲租两有声，老坡元不计身荣。
为民受屈今谁似，有子能传近得名。
此去掾曹我暖席，是中科律定持衡。
公馀更欲翻经藉，古道时才孰重轻。
读《后汉书》作小乐府三十八章 其二十二 马季长
张晋（清代）

季长号大儒，附梁亦堪丑。太息李公罪，乃成干卿手。
赠李大生大行使出
郭之奇（明代）

夫駪駪，牡彭彭，骆马啴啴经四方。嘉君从事多旅力，愧余偃息方在床。

此去驱驰须尽瘁，好将咨度报明王。我欲赠君无他语，惟有清梦绕邗浪。

愿得隋堤传好句，时将明月寄愁杨。更愿一洒邗江水，尽洗纷纷名利场。

此言赠君君自详，此味惟我与君尝。慎勿轻向他人道，应笑狂夫诗亦狂。
读清河吴明府檄书感赋 其二
周音（清代）

袁江百尺明人影，有兵可用水可饮。欲往从之百忧煎，高堂素发已垂领。

男儿堕地终儒冠，虫吟草间虱处裈。北门管籥荷君重，幕府殷繁须士用。

操戈逐贼良未能，借箸前筹睎一中。长歌寄谢诸少年，幸床下伏毋匈匈。
诇斛峰李纯父右司
赵汝腾（宋代）

衰拙新来领建安，郡斋夜梦绕馀干。东都得尔名节重，西贼闻之心胆寒。

海内四贤尚家食，闽中一叟愧空餐。幔亭仙掌文盟在，好与伯舆来共看。
俗有雪上加霜之谚今日之谓也二诗呈知县契丈
赵蕃（宋代）

雨雪欣能霁，冰霜苦未和。
体孱寒有相，絮败暖无多。
二妙今谁敌，有诗皆可歌。
暗中知沈谢，灰里拨阴何。
和茅山高拾遗忆山中杂题五首。山泉
储嗣宗（唐代）

香味清机仙府回，萦纡乱石便流杯。

春风莫泛桃花去，恐引凡人入洞来。
拟汉郊祀歌十九首 其十五 华烨烨
胡应麟（明代）

华烨烨，黍载馨。延庶旄，驻翠旌。神之来，七圣俱。虹为马，蜺为车。

神之来，百灵萃。风为裳，水为佩。神之来，荐嘉豆。八珍辐，众芳辏。

神之来，肆长筵。雷大鼓，鸣钧天。何以休，神之留。赤凤至，黄麟游。

何以豫，神将遇。庆云见，甘雨澍。蹻鹿卢，綦星辰。佐昊穹，佑下民。

酌斗杓，和沆瀣。揄长蛾，拥幼艾。日驰精，月扬光。烂昭昭，乐未央。

昆崙墟，瀛海澨。以余归，浩无际。
次伯量赠别诗韵
裘万顷（宋代）

我生既驽下，且复寡见闻。
时时警其愚，姻党赖有君。
自惭将且疲，不足张此军。
君乃不我弃，欢然与同群。
愿学如之何，此志亦已勤。
正坐未知方，所得不足云。
人生所好杂，其力用是分。
词章末技耳，安能媲皇坟。
而况字书学，兀兀纂说文。
曷若鞭吾心，或有汗马勋。
请益恨未能，别君大江濆。
长吟昌黎诗，安得身登云。
和铁厓《西湖竹枝
曹妙清（元代）

美人绝似董娇饶，家住南山第一桥。
不肯随人过湖去，月明夜夜自吹箫。
乙巳郊礼庆成五言二十韵
韩琦（宋代）

尧历方归圣，虞琴始就声。不先惟帝飨，孰见事天明。

谷旦诹阳复，鸿仪备吉行。宸襟正祗谨，阴孽忽孳萌。

淫雨频兴阵，寒花几坠琼。多言摇改卜，上意益专精。

宗社敷冥祐，穹苍答至诚。斗收连日晦，并与祀时晴。

待晓披阊阖，凝旒下紫清。真廷陈洁馔，亲庙展嘉牲。

爱旭辉黄道，非烟护綵城。旌旗停藻卫，铙吹起严更。

冕服祛繁饰，坛壝即自成。晶荧奠琮璧，和雅荐英茎。

继志还虚次，尊神戒侧迎。千龄俄受胙，万乘已旋衡。

峣阙层霄迥，通衢众目倾。疏刑空犴狱，霈泽浃寰瀛。

统业恢长治，生灵入太平。因知却徽号，传迹固难名。
田家词
艾性夫（元代）

大儿荷锸去疏麻，小儿提筐来采茶，
翁自決水灌秧芽。今年续食不可望，
一夜老风摇麦花。
答客
宋祁（宋代）

十年通籍向苍龙，孤直何缘免讳穷。
欲识深心似鱼鸟，不将山海换池笼。
偈颂二百零五首
释正觉（宋代）

玉壶著脚四围宽，妙处其中转侧看。
顾鉴功忘鼻孔直，津流识侧髑髅乾。
夜横河汉白，霜洗斗牛寒。
休去歇去，绝言绝虑。
廓无所依，妙无所住。
转历历之机，运绵绵之步。
神游方外灵台，道契环中虚处。
藏身白云云外家，著脚青山山下路。
宛转穷通，旁参回互。
十成收得返魂香，一等来挝荼毒鼓。
肯触气於死蛇，要捋须於猛虎。
却借其功，不谋而遇。
枯木龙吟而起云，南山豹变□披雾。
律入春筒，影流晓户。
百亿仪分，三千体露。
大经掇出於微尘，古佛相交於露柱。
历代诸祖只个生涯，一切众生同时来度。
大用石火迟，全机电光遽。
哆哆和和也问若剪答如裁，轰轰磕磕也喝如雷棒如雨。
洞出佛对三斤麻，赵州衫重七斤布。
道火不我烧唇，道水不我濡袴。
无是无非，何规何矩。
柱杖子里许将来，钵袋子那时分付。
昭君怨
郑樵（宋代）

长谢椒房草，终为薄命身。
那教兰蕙质，翻与雪霜亲。
脸腻匀脂浅，妆残促恨颦。
故知关北夜，无分汉南春。
红泪残胡月，轻衣半洛尘。
琵琶凄切语，愁杀路傍人。
效赵学士体成口号十章献开府太师 其九
司马光（宋代）

矮帽长绦紫縠衫，朱门深静似重岩。莫言永日浑无事，种药移花一一监。
洞户
刘筠（宋代）

百尺青楼大道边，五陵游骑骁翩翩。
不思夜魄过三五，祇问春醪赏十千。
密锁香云深处户，乱飘梨雪晚来天。
愁眉岂待歌成惨，咫尺河阳信未传。
绣衣行送赵道中寺丞
史弥宁（宋代）

东门祖帐何骈阗，绣衣使者发汝川。
星轺未远竹坡侧，风采已驰梅岭边。
潢池带刀吾赤子，威信凭渠半幅纸。
寸抹尺铁曾不烦，坐令悔悟安田里。
化顽一日归吾仁，此特细事胡足云。
频年惨惨楚氛恶，旱潦呼天天莫闻。
民须粒食瓶无粟，非公谁捄沟壑辱。
倾囷倒廪不遐遗，十一州人均谷腹。
安得天下使者心公心，尽变愁欢为义吟。
君不见乡来使蜀韩忠献，起危饥民七百万。
又不见传公拥节京西时，狱讼不苛传经典。
公今阴德能穹崇，活人手段如两翁。
于嗟活人手段如两翁，名位它日将无同。
题庶子张鹏翀所进日长山静便面即用其韵 其二
弘历（清代）

子西佳句小年时，个里能教日影迟。雨后清和山色好，新茶处处展枪旗。
寓兴十首
张至龙（宋代）

十年插柳枝，今与高树齐。
垂条绿春风，上有流莺啼。
送稀上人还石门
释德洪（宋代）

海昏石门在深谷，排闼千峰如触鹿。崛然独秀一峰高，自与千山作眉目。

曾学关西一味禅，众中杂遝多豪贤。如今此老成新塔，但有楼阁如当年。

道人今作石门客，须眉尚带芳鲜色。冷斋说我旧游处，梦魂夜渡脩江碧。

朝来秋声发舟树，羡君先我山中去。故人问我归何时，试令哦我送行诗。
和中书侍郎院壁画云
李收（唐代）

粉壁画云成，如能上太清。影从霄汉发，光照掖垣明。

映筱多幽趣，临轩得野情。独思作霖雨，流润及生灵。
封詹事王公葬词四章 其四
王世贞（明代）

室纵滕公旧，棺夸叶令良。宁如天语锡，更表国恩长。

斗汉垂丹旐，风云护白杨。似闻墦祭后，俎豆已宫墙。
琅琊山六题·班春亭
欧阳修（宋代）

信马寻春踏雪泥，醉中山水弄清辉。
野僧不用相迎送，乘兴闲来兴尽归。
八声甘州 酿酒用东坡韵
曹亮武（清代）

酿琼浆渐熟似潮来，惊心岁将归。算安排春瓮，玉缸轻擘，几剩余晖。

死便道旁埋我，此语未全非。了却一年事，烂醉忘机。

记取最难抛汝，是猛风猎猎，朔雪霏霏。人到中年后，乐事料应稀。

压糟丘、珍珠碎滴，愿床头、满贮莫相违。何须虑，赏花天气，典尽春衣。
洗尘赠张立之判官
张孝祥（宋代）

立之居糟丘，胸有万斛尘。归来卧西窗，泾渭自此分。

污泥生芙蕖，榛墟有白云。莫厌吏事烦，愿子清天君。
夜梦?并引?
苏轼（宋代）

七月十三日，至儋州十馀日矣，澹然无一事。
学道未至，静极生愁，夜梦如此，不免以书自怡。
夜梦嬉游童子如，父师检责惊走书。
计功当毕《春秋》余，今乃始及桓庄初。
怛然悸寤心不舒，起坐有如挂钩鱼。
我生纷纷婴百缘，气固多习独此偏。
弃书事君四十年，仕不顾留书绕缠。
自视汝与丘孰贤，易韦三绝丘犹然，如我当以犀革编。
长门怨
邹登龙（宋代）

怨杀宫门不忍开，无情孤月暗苍苔。
而今痛惜珊瑚枕，曾是君王赐御来。
题江滨驿
孙谔（宋代）

渡江始至长江县，返照雨馀村落明。此地曾经诗客到，九秋风月至今清。
石潭急峡
饶鲁（宋代）

两山夹石湍风急，势吼春雷鬼神泣。
行人登舟不敢渡，疑有毒龙深处蛰。
嶮巇仿佛若霅川，又如三峡倾潺湲。
水窍恐是神禹凿，石骨未遇秦皇鞭。
飞流溅沫弄寒玉，赴壑奔滩势何速。
直须流入镜湖心，如遇平夷舟免覆。
垂杨覆阴沙岸高，将军唤渡多英豪。
中流击楫思祖逖。当清宇宙无辞劳。
游杭州报国胜果梵天诸寺三首 其二
苏葵（明代）

一壶倾尽马蹄遥，贪看名山逐晚飙。处处禅房深贮月，源源泉窦暗通潮。

三千界上闲烟雨，二百年前旧市朝。欲涤尘襟飞瀑少，直攀星汉借天瓢。
金陵
夏竦（宋代）

虎踞龙盘委薜萝，台城春雨长寒莎。
梁家不觉市朝改，萧寺祇寒钟磬多。
云树暮堤攒剑戟，风篁虚谷转笙歌。
须知王气随明主，不据金陵又若何。
郡中客舍
黄麟（唐代）

虫响乱啾啾，更人正数筹。
魂归洞庭夜，霜卧洛阳秋。
微月有时隐，长河到晓流。
起来还嘱雁，乡信在吴洲。
七夕产一男弗育内子抱疴予亦伏枕成三绝 其二
郭之奇（明代）

梁鸿五噫漫凄其，操臼人今命若丝。猿叫风前声欲断，鹃啼春后血空吹。
卜算子
蔡伸（宋代）

前度月圆时，月下相携手。今夜天边月又圆，夜色如清昼。

风月天依旧。水馆空回首。明夜归来试问伊，曾解思量否。
得张季长书以大蓬见称盖以予寄禄官视昔秘书
陆游（宋代）

老病江湖上，烦公问死生。
僊蓬虽误到，残锦只虚名。
点滴三更雨，凄凉万里情。
向来遗恨极，不遂隐青城。
杂兴效阮步兵
王铚（宋代）

松巅负残雪，高映寒食辉。
冲风忽飘堕，势若从天飞。
庭虚四散入，凌乱侵人衣。
衣重不忍佛，恐与清景违。
援琴弄太古，声淡节亦稀。
从笑已独赏，恍然迷是非。
乃知绝弦意，千载同依依。
王宪皋督学滇中归，阻风雪于公安，留觞二首 其一
袁宗道（明代）

此日成僵卧，何期见子猷。牂牁万里到，驷马一尊留。

小邑饶村酿，长江苦石尤。无嗟乡路远，五日到黄州。
咏怀四首 其二
马仲琛（清代）

我生原杳杳，挺然铸此形。大冶陶万物，我亦邀仙灵。

有才贵适用，何取穷一经。边庭羽檄驰，秦塞聚飞蝇。

皎皎白日丽，天际阴霏兴。何不拥长帚，直入斗间横。

一扫风尘色，万里浮云平。终军当弱岁，长啸效明廷。

窃慕古人志，无路请长缨。
水调歌头·寄语山阿子
汪莘（宋代）

寄语山阿子，何日出幽篁。兰衣蕙带，为我独立万寻冈。头上青蕙荡荡，足下白云霭霭，和气自悠扬。一阵东风至，灵雨过南塘。招山鬼，吊河伯，俟东皇。朱宫紫阙，何事宛在水中央。长望龙輈雷驾，凭仗箫钟交鼓，宾日出扶桑。我乃援北斗，子亦射蕙狼。
杜康墓二首 其一
曹玘（清代）

芦荻萧萧古渡风，冷烟微雨下轻鸿。清流万斛甘如酿，日在先生一枕中。
题颍源庙
韦庄（唐代）

曾是巢由栖隐地，百川唯说颍源清。微波乍向云根吐，

去浪遥源雪嶂横。万木倚檐疏干直，群峰当户晓岚晴。

临川试问尧年事，犹被封人劝濯缨。
寄张饶县
韩淲（宋代）

涟漪清浸碧崔嵬，玉水灵山夕照开。陶令风流非偶尔，孟嘉嘲照亦何哉。

偶因别乘闲吹帽，想复同僚正举杯。去岁相从最为乐，黄花明日又徘徊。
望江南
曹雪芹（清代）

随身伴，独自意绸缪。谁料风波平地起，顿教躯命即时休。

孰与话轻柔？

东逝水，无复向西流。想象更无怀梦草，添衣还见翠云裘。

脉脉使人愁！
过处士山斋
邓允端（宋代）

一室萧疏甚，禅床印佛宗。
树阴生石藓，茶鼎带松风。
去去水千里，行行山几重。
佩琴与诗卷，回首翠微中。
双溪晓步怀少游子实
释道潜（宋代）

亭午炎威剧，风溪破晓行。纡馀怜野彴，错落见长庚。

翻藻鱼呈媚，梢林露献清。二豪俱二阙，此乐与谁并。
涧舖岭道中四首
赵蕃（宋代）

近岫披晴雾，遥山纵雨云。
皑皑疑雪积，莽莽若江分。
至济南李公择以诗相迎次其韵二首
苏轼（宋代）

敝裘羸马古河滨，野阔天低糁玉尘。
自笑餐毡典属国，来看换酒谪仙人。
宦游到处身如寄，农事何时手自亲。
剩作新诗与君和，莫因风雨废鸣晨。
夜拥笙歌霅水滨，回头乐事总成尘。
今年送汝作太守，到处逢君是主人。
聚散细思都是梦，身名渐觉两非亲。
相従继烛何须问，蝙蝠飞时日正晨。
发同谷县
杜甫（唐代）

贤有不黔突，圣有不煖席。况我饥愚人，焉能尚安宅。

始来兹山饥，休驾喜地僻。奈何迫物累，一岁四行役。

忡忡去绝境，杳杳更远适。停骖龙潭云，回首白崖石。

临岐别数子，握手泪再滴。交情无旧深，穷老多惨戚。

平生懒拙意，偶值栖遁迹。去住与愿违，仰惭林间翮。
再赠贞夫时甫迁官秩遽有左官之命
严嵩（明代）

闻礼称才子，含香作正郎。所期趋鹤禁，何意别鹓行。

郡古山横翠，亭秋树带霜。中朝昆季在，宵梦忆连床。
飓风歌
赵翼（清代）

昔闻海风飓最大，我今遇之鹭门廨。谁将噫气闭土囊，一喷咽喉不可扼。

隆隆万鼓排阵来，群木尽作低头拜。郁怒似有块磊填，愤盈直觉虚空隘。

鬼魔掀动天摆摩，虎豹吼裂山破坏。立脚虽稳尚愁倒，对面相呼只如聩。

可怜鹳鹊也不飞，恐被羾出青天外。是时习流千战棹，眼望赤嵌不得到。

恨煞海神亦小人，借势作威逞凶暴。涌浪上薄浮空云，溅沫横轰发机炮。

尽排鹢首椓杙牢，犹自终宵惊簸掉。风名飓母应雌风，胡为更比雄风雄。

想从少女封姨后，老作阴怪多神通。多神通，何不吹转帆向东，不然更到海水竭，平步可达扶桑红。

吾当绿章上笺奏，俾尔配食天妃宫。
同吴伯玉谢元瑞集苏锡元公署得林字
陈鸣阳（明代）

载酒探玄二仲临，官閒城市亦山林。坐中清曲频赓和，世上黄金自浅深。

雪拥骊驹仙客路，春啼黄鸟故人心。人生解有千年业，肯向尊前叹陆沉。
江南曲
李益（唐代）

嫁得瞿塘贾，朝朝误妾期。
早知潮有信，嫁与弄潮儿。
观海
叶之芳（明代）

海碧何冥冥，空光连太清。
白云飞不过，红日落还生。
去鸟难分影，遥山安可名。
何当借鳌背，载我向东行。
句
谌祜（宋代）

动地百年无桀跖，后天一寿有颜曾。
宿松门寺
温庭筠（唐代）

白石青崖世界分，卷帘孤坐对氛氲。林间禅室春深雪，

潭上龙堂夜半云。落月苍凉登阁在，晓钟摇荡隔江闻。

西山旧是经行地，愿漱寒瓶逐领军。
送刘生辑夏归省重庆
王夫之（明代）

蒸江漱玉绕苍汀，玳瑁霜云拥翠屏。归向湘山高顶望，应曕南极老人星。
西江月
王千秋（宋代）

璀璨雕笼洒笔，联翩荐鹗飞书。翻阶红药试妆梳。管取不言温树。

容我一杯为寿，看君九万鹏图。髻鬟人小串珠玑。岁岁绿窗朱户。
西湖游上人相访於白沙翌日如金山求诗
章甫（宋代）

剥啄惊春睡，萧然湖上僧。
篝灯夜深语，多说鉴巴陵。
览崔象之寺丞诗编
韩琦（宋代）

惊人侍句本天成，艳格清奇不易评。秋月照空澄万景，洛花无品尽多名。

珠藏赤水搜求苦，矿出黄金锻鍊精。郊庙有歌犹未采，只输高兴写幽情。
东山纪别
圆复（明代）

谷口风斜斗笠狂，米囊夹路白于霜。山童不掩溪头寺，一任閒云满竹廊。
俶装
陆游（宋代）

绝物离人恨未能，聊为旦过打包僧。
蹇驴渺渺秋山雨，孤榻昏昏夜店灯。
酒量已随诗共退，客愁仍与病相乘。
颓然衰飒嗟谁识，侠气当年盖五陵。
紫白双燕
朱朴（明代）

飞来别却乌衣国，梦里犹思白玉楼。零落旧巢人不见，一帘疏雨话春愁。
和溪道中
刘崧（元代）

深深黄竹两三家，丘陇高低径路斜。犬吠柴门枫叶下，一篱寒日蔓丝瓜。
题濂溪画像
陈杰（宋代）

睟盎真元会，扬休沕穆宣。
定非三代下，自得六经先。
翠草红莲地，光风霁月天。
几神千载悟，纸上更须圈。
乍归信笔写兴二首
董嗣杲（宋代）

身绝一毫荣，胆落几回醉。
难忘踏霜茅，忍冻吟冷翠。
寿史刑使
赵汝腾（宋代）

岷峨储英贤，一例皆家食。
公亦淹海角，麾节犹赫奕，
七闽政多幸，福星照南极。
轻裘镇铃阁，使斧光卫戟。
门弧初度临，和气遍阡陌。
宿雨洗瘴氛，朔云报寒色。
前期为重九，后期为至日。
中间产蜀珍，天意扶阳脉。
原言爱刚健，他日寿王国。
将之苕溪戏作呈诸友 其一
米芾（宋代）

松竹留因夏，溪山去为秋。久赓白雪咏，更度采菱讴。

缕玉鲈堆案，团金橘满洲。水宫无限景，载与谢公游。
和赵南正溪上二首
宋祁（宋代）

年少青春苦惜春，溪头风物更留君。
无花地展如茵草，欲雨天垂似鹤云。
船近鹅儿频引颈，水清鱼子忽分群。
吟情饮量皆豪俊，酒盏须斟一百分。
和刘汝州酬侍中见寄长句因书集贤坊胜事戏而问之
白居易（唐代）

洛川汝海封畿接，履道集贤来往频。一复时程虽不远，

百馀步地更相亲。朱门陪宴多投辖，青眼留欢任吐茵。

闻道郡斋还有酒，花前月下对何人。
拈古十四首
释法薰（宋代）

昨日定，今日不定。
大小瞿昙，因邪打正。
灵芝寺避暑因携茶具汎湖共成十绝 其八
张镃（宋代）

撑傍羹鱼宋媪家，绿荷裹饭荐匏瓜。玄真受用非随俗，尚欠风前雨笠斜。
添酒中六咏。酒枪
陆龟蒙（唐代）

景山实名士，所玩垂清尘。尝作酒家语，自言中圣人。

奇器质含古，挫糟未应醇。唯怀魏公子，即此飞觞频。
回銮奉皇太后进宫之作
弘历（清代）

展豫巡嵩洛，回銮奉寿康。三呼遐算祝，九曲瑞符彰。

不狩安知外，惟勤所戒荒。凤楼五云表，蔼蔼萃千祥。
送冯均州二首 其二
周紫芝（宋代）

从事持三尺，将军控万弦。庙堂应记忆，江汉久流传。

又复分新垒，归来更几年。他时休怪我，今日自华颠。
一冬无雪立春后九日始有之次汤倅韵
虞俦（宋代）

冰花何事太迟开，肯傍春风脚底来。
飞絮漫天轻认柳，落英满地错怜梅。
玄冥莫恨空归去，青帝从教倒载回。
官冷无毡须一醉，可能来共即时杯。